**גרנד פרי אוסטריה** הוא מרוץ מכוניות המתקיים באוסטריה כחלק מאליפות הפורמולה 1. המרוץ התקיים לראשונה בשנת 1964, ומאז התקיים במספר תוואי מסלול. מאז שנת 2014 מתקיים המרוץ במסלול הרד בול רינג. אלן פרוסט, שניצח במרוץ שלוש פעמים, הוא הנהג עם מספר הניצחונות הרב ביותר. קבוצת מקלארן היא הקבוצה בעלת מספר הזכיות הרב ביותר, שש זכיות.

היסטוריה
--------

### זלטווג

המרוץ התקיים לראשונה בשנת 1963, כמרוץ שלא נכלל בסבב האליפות. המסלול נבנה בבסיס חיל האוויר ליד העיירה זלטווג והסתיים בניצחונו של ג'ק ברבהאם. שנה לאחר מכן צורף המרוץ לסבב האליפות. לורנזו בנדיני, נהגה של קבוצת פרארי היה המנצח. האירוע נחשב להצלחה, אך המסלול עצמו נחשב למסוכן. הוא היה צר ובעל מהמורות רבות. בנוסף, עלו תלונות רבות מצד הצופים על ראות מוגבלת. גורמים אלה הביאו את הנהלת האליפות להוציא את המרוץ מהסבב לאחר שנה אחת בלבד, עד שתמצא חלופה ראויה.

### אוסטרייכרינג

תוואי המסלול בין השנים 1969–1976
בין השנים 1970 עד 1987 התקיים המרוץ במסלול אוסטרייכרינג. המסלול נבנה כמסלול מהיר עם פניות חדות, שהיה חביב על הנהגים. המרוץ הראשון התקיים בשליטה של קבוצת פרארי, שנהנו ממנועים חזקים מתוצרת פיאט. ג'קי איקס סיים כמנצח וקליי רגזוני, חברו לקבוצה, סיים במקום השני. ג'ו סיפרט ניצח במרוץ בשנת 1971, מרוץ בו הבטיח ג'קי סטיוארט את זכייתו השנייה בתואר האליפות. ויטוריו במבילה השיג בשנת 1975 את הניצחון הראשון והיחיד שלו בקריירה. על הזכייה העיב מותו של מארק דונהיו, שנהרג בתאונה באימון המקדים באחת הפניות החדות במסלול. בעקבות התאונה שונה מבנה המסלול מספר פעמים והפנייה המהירה הפכה לאיטית ביותר במסלול.

בשנת 1976 רשם ג'ון ווטסון את ניצחון הבכורה שלו באליפות. שנה לאחר מכן היה זה אלן ג'ונס שרשם ניצחון בכורה. הגרנד פרי האוסטרי של עונת 1982 היה אחד המרוצים הצמודים באותה עונה. חמש מכוניות עם מנועי טורבו זינקו למרוץ, אך ארבעה מהם נאלצו לפרוש בשל בעיות מכניות. אלן פרוסט, שהוביל את המרוץ נאלץ לפרוש בשל בעיות במנוע. ההקפות האחרונות במרוץ היו מאבק צמוד בין קקה רוזברג ואליו דה אנגליס, שניצח לבסוף במרוץ. פרוסט ניצח במרוץ שנה לאחר מכן והוסיף עוד שני ניצחונות בעונות 1985 ו-1986.

המרוץ בשנת 1987 הוזנק שלוש פעמים עקב תאונות שנגרמו בגריד הצר. מספר התאונות בגריד יחד עם היעדר אמצעי בטיחות מספיקים הובילו להחלטה להוציא את המרוץ מהמשך התחרויות ולהפסקה בת עשר שנים בקיום התחרות.

### A1

במהלך השנים 1995 ו-1996 נבנה המסלול מחדש ובשנת 1997 התקיים שוב הגרנד פרי האוסטרי. ז'אק וילנב ניצח את המרוץ הראשון במסלול החדש, בו נשארה פנייה חדה אחת בלבד. בשש השנים הבאות הצליחה קבוצת מקלארן לרשום שלושה ניצחונות (שני ניצחונות של מיקה הקינן). מספר דומה של ניצחונות היו גם לקבוצת פרארי (שני ניצחונות של מיכאל שומאכר). תמיכתה של אוסטריה בחוקים המטילים הגבלות על צריכת טבק הובילה את מנהל הפורמולה 1, ברני אקלסטון, לבטל את הגרנד פרי האוסטרי ולהוציא אותו מסבב התחרויות בעונת 2004.

### רד בול רינג

דיטריך מאטשיץ, הבעלים של רד בול רכש את המסלול ושיפץ אותו במשך מספר שנים. מרוצים שונים החלו להתקיים במסלול כבר בשנת 2011, אך סבב הפורמולה 1 התחדש רק שלוש שנים מאוחר יותר. נהגי קבוצת מרצדס ניצחו בארבע השנים הבאות במרוצים שהתקיימו במסלול המחודש.

פתיחת עונת 2020 נדחתה במספר חודשים בשל התפרצות וירוס הקורונה. מרוץ הפתיחה התקיים באוסטריה ב-5 ביולי. שבוע לאחר מכן התקיים באותו מסלול גרנד פרי שטיריה, מתוך מטרה לאפשר מספר רב ככל האפשר של מרוצים בעונה.

מנצחים לפי שנה
--------------

| שנה | נהג | יצרן | מסלול |
| --- | --- | --- | --- |
| 2023 | הולנדהולנד מקס ורסטאפן | רד בול | רד בול רינג |
| 2022 | מונקומונקו שארל לקלר | פרארי |
| 2021 | הולנדהולנד מקס ורסטאפן | רד בול |
| 2020 | פינלנדפינלנד ולטרי בוטאס | מרצדס |
| 2019 | הולנדהולנד מקס ורסטאפן | רד בול |
| 2018 | הולנדהולנד מקס ורסטאפן | רד בול |
| 2017 | פינלנדפינלנד ולטרי בוטאס | מרצדס |
| 2016 | בריטניהבריטניה לואיס המילטון | מרצדס |
| 2015 | גרמניהגרמניה ניקו רוזברג | מרצדס |
| 2014 | גרמניהגרמניה ניקו רוזברג | מרצדס |
| 2013–2004 | **לא התקיים** |
| 2003 | גרמניהגרמניה מיכאל שומאכר | פרארי | A1 |
| 2002 | גרמניהגרמניה מיכאל שומאכר | פרארי |
| 2001 | בריטניהבריטניה דייוויד קולטהרד | מקלארן-מרצדס |
| 2000 | פינלנדפינלנד מיקה הקינן | מקלארן-מרצדס |
| 1999 | בריטניהבריטניה אדי אירווין | פרארי |
| 1998 | פינלנדפינלנד מיקה הקינן | מקלארן-מרצדס |
| 1997 | קנדהקנדה ז'אק וילנב | ויליאמס-רנו |
| 1996–1988 | **לא התקיים** |
| 1987 | בריטניהבריטניה נייג'ל מנסל | ויליאמס-הונדה | אוסטרייכרינג |
| 1986 | צרפתצרפת אלן פרוסט | מקלארן-טאג |
| 1985 | צרפתצרפת אלן פרוסט | מקלארן-טאג |
| 1984 | אוסטריהאוסטריה ניקי לאודה | מקלארן-טאג |
| 1983 | צרפתצרפת אלן פרוסט | רנו |
| 1982 | איטליהאיטליה אליו דה אנגליס | לוטוס-פורד |
| 1981 | צרפתצרפת ז'אק לאפיט | ליגייר-מטרה |
| 1980 | צרפתצרפת ז'אן-פייר ג'אבויל | רנו |
| 1979 | אוסטרליהאוסטרליה אלן ג'ונס | ויליאמס-פורד |
| 1978 | שוודיהשוודיה רוני פטרסון | לוטוס-פורד |
| 1977 | אוסטרליהאוסטרליה אלן ג'ונס | שאדו-פורד |
| 1976 | בריטניהבריטניה ג'ון וטסון | פנסקה-פורד |
| 1975 | איטליהאיטליה ויטוריו ברמבילה | מרץ-פורד |
| 1974 | ארגנטינהארגנטינה קרלוס ראוטמן | ברבהאם-פורד |
| 1973 | שוודיהשוודיה רוני פטרסון | לוטוס-פורד |
| 1972 | ברזילברזיל אמרסון פיטיפלדי | לוטוס-פורד |
| 1971 | שווייץשווייץ ג'ו סיפרט | BRM |
| 1970 | בלגיהבלגיה ג'קי איקס | פרארי |
| 1969–1965 | **לא התקיים** |
| 1964 | איטליהאיטליה לורנזו בנדיני | פרארי | זלטווג |
| 1963 | אוסטרליהאוסטרליה ג'ק ברבהאם | ברבהאם-קלימקס | זלטווג |

קישורים חיצוניים
----------------

ויקישיתוף מדיה וקבצים בנושא **גרנד פרי אוסטריה** בוויקישיתוף

הערות שוליים
------------

1. ↑  Donohue dies after operation. Beaver County Times. (Pennsylvania, U.S.). UPI. 20 August 1975. p.D-4
2. ↑  Red Bull Ring, באתר racingcircuits.info
3. ↑  Austrian Grand Prix set to return to F1 calendar in 2014, Autosport, 23 Jult 2013